b'\n_START_ARTICLE_\nBelin (opera)\n_START_PARAGRAPH_\nBelin je prva opera v slovenskem jeziku, ki jo je uglasbil Jakob Fran\xc4\x8di\xc5\xa1ek Zupan po libretu Antona Feliksa Deva. Opera je nastala leta 1780 v \xc4\x8dasu narodnostnega prebujanja. Libreto je bil natisnjen v zborniku\xc2\xa0\xc2\xbbPisanice od lepeh umetnosti\xc2\xab. Alegori\xc4\x8dno sporo\xc4\x8dilo opere je naravnano proti tuji nadoblasti in poveli\xc4\x8duje slovenstvo. Tri boginje (Ceres, Pomona in Flora) v prispodobi slovenskega naroda, \xc4\x8dastijo Belina (staroslovanski bog svetlobe - sonca) in se postavijo po robu\xc2\xa0\xc2\xbbtrinogu\xc2\xab\xc2\xa0Burji (negativni lik v prispodobi nadoblastnika), ki si jih ho\xc4\x8de pokoriti. Opera je napisana v treh dejanjih. Vsako dejanje vsebuje po dve baro\xc4\x8dni ariji, recitative ter igrane vlo\xc5\xbeke. Delo je bilo posve\xc4\x8deno umestitvi novega glavarja De\xc5\xbeele Kranjske Franca Adama plemenitega Lamberga, na kar ka\xc5\xbee kronogram ob koncu libreta z letnico 1780. Glasba opere je vse do leta 2008 veljala za izgubljeno, ko je njen rokopis odkril Milko Bizjak.'